La Bibia piemontèisa/Testament Vej/Salm/Salm 44


Ij Salm

44. Nosgnor! Nojàutri midem i l’oma sentulo 

 Coj ch’a parlo ant ës Salm (la comunità dij chërdent israelita ch’a rend soa adorassion a Nosgnor) a l’ero stàit delus da Nosgnor. Ël Salm a 'ncamin-a con na nòta positiva, an laudand Nosgnor ch’a l’avìa guidà Israel a ‘d vitòrie an guèra. Ij vers 1-8 a parësso ‘n cantich ëd fiusa e a ciamo al pòpol ëd reciteje anans la bataja. Bin tòst, contut, l’umor a cambia ant na complenta për motiv ed na derota recent ch’a l’avìo avù. La diferensa an tra l’ancheuj e ‘l passà a fà vnì pì granda la confusion ëd la gent. Israel a l’avìa fiusa che Nosgnor a l’avrìa daje vitòria, ma chiel adess a l’avìa arpossaje e permëttù ch’a fusso umilià ant la bataja. Se Israel a fussa stàit 'nfedel a Nosgnor, soa derota a sarìa stàita sensà, ma la nassion a l’era bin ëstàita fedel a Nosgnor. An comparissionand Nosgnor a ‘n bërgè negligent, la nassion a cissa Nosgnor a dësviejesse e a manifesté soa compassion për un pòpol ch’a patìa.

Pr’ ël maestro dël còro. Un Salm dij dissendent ëd Còre. Cant. Nosgnor! Nojàutri midem i l’oma sentulo; ij nostri cé a l’han contane ‘d toe 'mprèise, ëd tut lòn ch’it l’has fàit për lor ant ij temp antich. Con toa man it l’has piantaje dëspiassand d’àutre nassion. It l’has ëscassà ‘d pòpoj për fé pòst a lor. A l’han pa conquistà la tèra për soe spa e a l’era pa stàit sò bras fòrt a deje la vitòria. A l’era stàita toa man drita e tò bras fòrt, e la lus amborgnanta ‘d to moro ch’a l’avìa giutaje, përchè ti it l’has vorsuje bin. It ses ëstàit ti, mè Rè e mè Dè, ch’it l’has decretà le vitòrie ‘d Giacòb. A l’é stàit mach për tò podèj ch’i l’oma podù arpossé ‘ndré ij nòstri nemis; a l’é mach an tò nòm ch’i l’oma podù scarpisé ij nòstri aversari. I l’hai pa confidà an mè arch; a l’é pà stàita mia spa a feme trionfé. A l’é stàit ti midésim ch’it l’has salvane dai nòstri nemis, e ch’it l’has quatà ‘d confusion coj ch’a l’avìo nojàutri an òdio. Nosgnor! Nojàutri i doma glòria mach a ti tut ël dì e i selebreroma për sèmper tò nòm. [Interludi].

Tutun, ant ël dì d’ancheuj ti it l’has campane da banda ant ël disonor. It seurte pa pì a combate con nòstre armeje. It ën fase bate l’artreta dë 'dnans ai nòstri aversari e coj ch’an detesto a ravagio nòstra tèra. It l’has rendune tanme d’agnej ch’a van al massatòjo, it l’has dësbergiairane an mes ëd le nassion. It l’has vendù tò pòpol për quat sòld, it ses gnanca butate a marcandene ‘l pressi. It përmëtte che ij nòstri nemis an faso le schergne, it l’has rendune la burla e la sbefia dij pais ch’an ëstan dantorn, It l’has rendune l’oget dij sò schers; cand ch’an vëddo a sopato la testa con l’ària ‘d pijene ‘n gir. Tut ij dì i soma umilià, e l’onta a l’é scrita an sù nòstra facia. I sentoma mach j’oltragi ëd coj ch’an fan dë schergne. I vëdoma nòstri nemis ch’a veulo pijesse l’arvangia ‘d nojàutri.

Tut sossì a l’é capitane sensa che nojàutri it t’avèisso dësmentiate. I l’oma ‘d gnun-a manera brisà toa aleansa. Ij nostri cheur a l’han pa chitate; i soma pa nen dëstornasse dai tò senté. Tutun, ti ‘t l’has crasane ant na tan-a ‘d siacal, it l’has quatane con un mantel ëd top. S’i l’avèisso dësmentià ‘l nòm ëd nòst Dé, s’i l’avèisso alvà nòstre man për anvoché n’àutr dé, Nosgnor a l’avrìa bin visass-ne, përchè chiel a conòss tùit ij segret dij cheur. A l’é për ti ch’i andoma a meuire tut ël dì e an ten-o parèj ëd feje da masel.

Nosgnor! Dësvijte! Përché deurmes-to? Àuss-te! Has-to bandonane për sèmper? Përchè fas-to visa ‘d nen e ‘t varde da n’àutra banda? Përchè fas-to visa ‘d pa savèj e ‘d nen vëdde nòstra soferensa e opression? I tomboma a tèra ant la póer e nòstra facia a l’é ant la pàuta. Àuss-te, ven a giutene! Lìberne s’a l’é vera ch’it ën veule bin! 

Nòte 

Bibia
Testament Vej
Salm